b'\n_START_ARTICLE_\nEngelbert Humperdinck (skladatelj)\n_START_SECTION_\n\xc5\xbdivljenje\n_START_PARAGRAPH_\nSvojo prvo skladbo je skomponiral v sedmem letu starosti, pri trinajstih pa je skomponiral dva\xc2\xa0\xc2\xbbsiengspiela\xc2\xab. Star\xc5\xa1i niso odobravali njegovega zanimanja za glasbo in ga vzpodbujali k \xc5\xa1tudiju arhitekture, kljub temu pa se je leta 1872 vpisal na K\xc3\xb6lnski glasbeni konservatorij (njegov mentor je bil Ferdinand Hiller). Leta 1876 je prejel \xc5\xa1tipendijo, ki mu je omogo\xc4\x8dila \xc5\xa1tudij v M\xc3\xbcnchnu, tam je \xc5\xa1tudiral pri Franzu Paulu Lachnerju in kasneje pri Josefu Rheinbergerju. Leta 1879 je prejel odlikovanje berlinske fundacije Mendelssohn Stiftung, od\xc5\xa1el v Italijo in v Neaplju spoznal Richarda Wagnerja._NEWLINE_Wagner ga je povabil v Bayreuth, kjer je v letih 1880-81 asistiral pri produkciji Parsifala. Prejel je \xc5\xa1e eno nagrado in od\xc5\xa1el na popotovanje po ju\xc5\xbeni Evropi (Italija, Francija, \xc5\xa0panija), dve leti je pre\xc5\xbeivel v Barceloni, kjer je pou\xc4\x8deval na konservatoriju. Leta 1887 se je vrnil K\xc3\xb6ln in leta 1890 dobil profesorsko mesto na konservatoriju Hoch (Frankfurt na Majni), na Stockhausnovi pevski \xc5\xa1oli pa je tudi predaval harmonijo. V tem \xc4\x8dasu je ustvaril mnogo zborovskih del in Humoreske za orkester, ki so do\xc5\xbeivele velik uspeh._NEWLINE_Svojo najuspe\xc5\xa1nej\xc5\xa1o skladbo, opero Janko in Metka, je skomponiral v Weimaru leta 1893. Na Humperdinckovo ustvarjalnost je mo\xc4\x8dno vplival Richard Wagner. Z opero Die K\xc3\xb6nigskinder (slov. Kraljevi otroci) je Humperdinck postal prvi skladatelj, ki je uporabil tehniko\xc2\xa0\xc2\xbbSprechgesang\xc2\xab\xc2\xa0(parlato), vokalno tehniko med petjem in govorjenjem, ki jo je kasneje raziskoval Arnold Schoenberg.\n_START_SECTION_\nDela\n_START_PARAGRAPH_\nKatalog Humperdinckovega opusa je razvr\xc5\xa1\xc4\x8den pod oznakami EHWV (Engelbert Humperdinck Werke-Verzeichnis).'